[Foto’s] Ducati stel nuwe fietse bekendMultiStrada 1200 Enduro (Foto: Ducati) As jou uitnodiging sê jy moet deftig aantrek na ŉ bekendstelling van motorfietse, dan moet jy weet hier kom ŉ ding. Ducati se bekendstelling het Maandagaand by Kyalami plaasgevind op dieselfde plek waar hulle komende naweek gedurende die Bike Festival gaan uitstal. Johnny Araujo, algemene bestuurder van Ducati, moet seker ŉ baie gelukkige man wees. Nie net het Ducati agt nuwe modelle bekend gestel nie, die goed lyk nog so goed ook! Verskeie joernaliste het deur die loop van die jaar die onderskeie wêreldbekendstellings bygewoon en op die aand vir ons meer vertel van hul ervarings. Ducati Multistrada 1200 Enduro – R244 000 Duidelik bedoel vir avontuur, kom die Enduro met speekwiele en ŉ 19 duim-voorwiel, reg vir enige terrein. Ducati Supersport – R191 000 Ek is baie opgewonde oor hierdie fiets. Ek wou nog altyd ŉ Panigale ry, maar ek en superfietse het maar ’n geskiedenis. Die Supersport is egter anders. Dit lyk soos ŉ Panigale, maar die enjin het gekrimp tot 937cc, en die ryposisie is meer regop. Dit maak die fiets baie meer gebruikersvriendelik. Daar is ook verskillende toerustingsvlakke sodat jy die fiets na jou behoeftes kan skoei. Ducati Multistrada 950 – R180 000 Nog een waaroor ek baie opgewonde is, is die nuwe 950 Multistrada. Ongetwyfeld Multistrada, net kleiner. Met dieselfde enjin as die Supersport is hierdie fiets baie meer vrotpadgerig. Dit is duidelik vanweë sy 19 duim-voorwiel. Ek sal hierdie fiets verkies bo die groter dubbeldoelfietse, bloot omdat hy kleiner en dus ligter is. Ducati Monster 1200 S – R218 000 Die evolusie duur voort en die Monster lyk reg vir enige kronkelpad. Die Monster is ontwerp om ‘n alledaagse gebruiksfiets te kan wees, maar staan nie ‘n aks terug wat verrigting betref nie. Ducati Monster 767 – R131 000 Weereens die kleiner weergawe van ’n bestaande fiets. Hierdie Monster neem die 803cc-enjin wat in die Scrambler diens doen en draai hom toe in die ikoniese Monster-drag. Teen dié prys vereis hy ‘n tweede kykie. Ducati Scrambler Desert Sled en Ducati Café Racer – Vanaf R164 000 Beide hierdie fietse is variasies op die gewilde Scrambler-tema. Klein rondritsbuksies om die glimlag groot te hou en die pretfaktor nog hoër! Ducati Diavel DIESEL Ja toemaar, ek het ook gefrons toe ek hoor Ducati bring ŉ dieselmodel uit, maar dis die modehuis, DIESEL, en nie Sasol 50ppm nie. ŉ Baie beperkte voorraad van hierdie fietse sal beskikbaar wees, so as uniek genommerde versamelstukke jou ding is, dan is die DIESEL net vir jou. Ducati is slaggereed vir die jaar en daar behoort ŉ fiets vir enige smaak te wees. Boonop is die Ducati 1299 Superleggera op pad na Suid-Afrika toe. Hierdie fiets is volop koolvesel-onderdele, so as jy so R1.25 miljoen het wat jou pla, is daar een beskikbaar. Ewald Botha, verkoopsbestuurder by Ducati, wag vir jou oproep.